b"\n_START_ARTICLE_\nElements interiors de l'antiga F\xc3\xa0brica Roca Umbert\n_START_SECTION_\nAntiga f\xc3\xa0brica Roca Umbert\n_START_PARAGRAPH_\nEls elements protegits dins del recinte de l'antiga f\xc3\xa0brica Roca Umbert s\xc3\xb3n els seg\xc3\xbcents:\n_START_SECTION_\nCentral t\xc3\xa8rmica\n_START_PARAGRAPH_\nEs tracta d'un edifici de dos cossos diferenciats i comunicats entre si, d'una al\xc3\xa7ada de prop de 20 metres._NEWLINE_La nau de l'extrem, nom\xc3\xa9s t\xc3\xa9 una sola planta de 257 m2, t\xc3\xa9 una estructura de pilastres de ma\xc3\xb3, tancaments de ma\xc3\xb3 arrebossat i finestrals de fusteria met\xc3\xa0l\xc2\xb7lica. La coberta \xc3\xa9s una encavallada met\xc3\xa0l\xc2\xb7lica amb acabat de fibrociment. A l'interior hi ha dues grans calderes de vapor que al llarg del temps van funcionar amb diferents tipus d'energia: carb\xc3\xb3, fuel-oil i gas natural. Des d'aqu\xc3\xad se subministrava energia a totes les naus de les f\xc3\xa0briques. A l'exterior destaquen les dues xemeneies de les calderes adossades a banda i banda de la nau._NEWLINE_La nau adossada t\xc3\xa9 planta baixa i pis, amb una superf\xc3\xadcie total de 348 m2. L'estructura \xc3\xa9s de pilastres de ma\xc3\xb3, els finestrals s\xc3\xb3n de fusteria met\xc3\xa0l\xc2\xb7lica. La coberta \xc3\xa9s una encavallada met\xc3\xa0l\xc2\xb7lica amb acabat de teula \xc3\xa0rab. A dins hi ha la turbina de generaci\xc3\xb3 el\xc3\xa8ctrica._NEWLINE_Es conserven tots els elements que conformaven el proc\xc3\xa9s i circuit de producci\xc3\xb3 d'energia el\xc3\xa8ctrica.\n_START_SECTION_\nTorre de refrigeraci\xc3\xb3\n_START_PARAGRAPH_\nLa torre de refrigeraci\xc3\xb3 es troba a la part posterior de la nau que ocupa la t\xc3\xa8rmica. \xc3\x89s de forma cil\xc3\xadndrica d'uns 12 metres d'al\xc3\xa7ada i 8 metres de di\xc3\xa0metre. Recollia el vapor de la turbina que era refrescat i retornat en forma d'aigua al dip\xc3\xb2sit de la caldera per tornar-la aprofitar. Es tracta d'una instal\xc2\xb7laci\xc3\xb3 poc corrent que no s'ha conservat en la majoria de conjunts t\xc3\xa8xtils del nostre pa\xc3\xads.\n_START_SECTION_\nXemeneia\n_START_PARAGRAPH_\nLa xemeneia \xc3\xa9s incorporada en una de les naus laterals del recinte. \xc3\x89s de planta circular, feta de ma\xc3\xb3 vist i t\xc3\xa9 una al\xc3\xa7ada d'uns 40 metres. \xc3\x89s un dels elements m\xc3\xa9s caracter\xc3\xadstics de la f\xc3\xa0brica."